משפחת רובינסון השווייצרית (סרט, 1960)

משפחת רובינסון השווייצרית (באנגלית: Swiss Family Robinson) הוא סרט הרפתקאות הישרדות אמריקאי משנת 1960. התסריט מבוסס בחלקו על הספר משפחת רובינסון השווייצרית של יוהאן דוד ויס (אנ') משנת 1812. הסרט צולם באי טובגו ובאולפני פיינווד בלונדון. התסריט שונה לפי בקשת דיסני כדי להפוך את הסרט לסרט הרפתקאות תוסס עם רומנטיקה. נוספה דמות נשית של נערה עם ריב רומנטי בין שני אחים על אהבתה. נוספו כאן הפיראטים שממלאים חלק ניכר מהעלילה, בעיקר בהתקפה הגדולה שלהם על משפחת רובינסון שמסתיימת בתבוסתם. הזמן, תחילת המאה ה-19. משפחת רובינסון מברן, האב ויליאם (ג'ון מילס), האם אליזבת (דורותי מקגוויר) והבנים פריץ (ג'יימס מקארתור), ארנסט (טומי קירק) ופרנסיס (קווין קוקורן) מוצאת את עצמה בתוך ספינת מפרש תקועה על סלעים ליד יבשה לאחר שהקבניט והצוות נמלטו. הם רצו להימלט ממלחמות נפוליון ולהגיע לגינאה החדשה. הם מצליחים לבנות רפסודה ולהגיע ליבשה עם ציוד ועם שני כלבים דניים גדולים שהשאיר הקברניט. הם מתארגנים וחוזרים לספינה אך מבחינים בספינת פיראטים. ויליאם מניף דגל של הסגר בגלל מחלה והפיראטים עוזבים. לאט לאט הם בונים בית עץ עם כל הנוחיות האפשרית, פוגשים חיות רבות כמו טיגריס, יען, קוף ועוד. פריץ וארנסט בונים סירת מפרש ויוצאים לתור את החוף ולקבוע אם המדובר באי. הם מבחינים בספינת הפיראטים ולידה ספינה שבוייה. לידם כפותים הקפטן (ססיל פארק) ונער סיפון. מנהיג הפיראטים, קואלה (ססואה הייאקאווה) דורש כופר. הקפטן מסכים להפליג לבסיס בריטי ולהביא את הכסף. פריץ וארנסט משחררים במהירות את הנער ורצים לתוך הג'ונגל כשהפיראטים רודפים אחריהם. פריץ מותקף על ידי נחש אנקונדה ענק וארנסט מציל אותו. תוך כדי המסע שלהם הם מגלים שנער הסיפון שהוא בשם ברטי הוא למעשה נערה בשם רוברטה (ג'נט מונרו). כבר בשלב זה הם מתחילים לריב על ליבה. לבסוף הם מצליחים להגיע להורים ופרנסיס. רוברטה מתקבלת לתוך המשפחה. וילאם מתחיל להתכונן לקראת המפגש עם הפיראטים. הם לוקחים את חומר הנפץ ואמצעי הלחימה מהספינה ומפוצצים אותה כדי שהפיראטים לא יבחינו בה. הם מחליטים לעלות על גבעה שלטת בעת ההתקפה, בונים מכשולים ויצרים רימוני יד בצורת אגוזי קוקוס. הם מצליחים לחפור בור אליו נכנס טיגריס רעב ולכסות אותו בעלים. כאשר רוברטה מבחינה בספינת הפיראטים על ידי החוף, היא מזעיקה את כולם שעולים לגבעה. עשרות פיראטים חמושים בנשק קר וחם יורדים לחוף ומסתערים לעבר הגבעה. הם עוברים על גשר שהרובינסונים ממוטטים, נופלים לבור של הטיגריס שמשסע אותם ונהרגים מפצצות אגוזי הקוקוס ומבולי העץ שמושלכים עליהם. חלק קטן ובתוכם קואלה, מצליחים לאגף את המתגוננים ומתנהל קרב פנים אל פנים. ברגע המכריע מגיעה ספינת התותחים של הקפטן שפותחת באש תותחים על הסירות וספינת הפיראטים ומפוצצת אותן והם בורחים. לבסוף מחליט ארנסט לחזור עם הקפטן ללונדון רוברטה ופריץ הנאהבים מחליטים להישאר וכן ההורים ופרנסיס. הקפטן אומר לוויליאם כי בקרוב האי הזה יהיה מושבה בריטית והוא יהיה המושל הראשון. בשנת 2021 הגבילה דיסני את הסרט לילדים מגיל 7, היות שיש בו "תכנים פוגעניים וסטריאוטיפיים", והוא מציג את הפיראטים ממוצא אסייתי וים תיכוני בצורה שלילית. "משפחת רובינסון השווייצרית", במסד הנתונים הקולנועיים IMDb (באנגלית) "משפחת רובינסון השווייצרית", באתר נטפליקס "משפחת רובינסון השווייצרית", באתר AllMovie (באנגלית) "משפחת רובינסון השווייצרית", באתר Rotten Tomatoes (באנגלית) "משפחת רובינסון השווייצרית", באתר Box Office Mojo (באנגלית) "משפחת רובינסון השווייצרית", באתר אידיבי "משפחת רובינסון השווייצרית", באתר דיסני+ סרטים (באנגלית) "משפחת רובינסון השווייצרית", במסד הנתונים הקולנועיים KinoPoisk (ברוסית) משפחת רובינסון השווייצרית, באתר אנציקלופדיה בריטניקה (באנגלית) משפחת רובינסון השווייצרית 1960, באתר TCM קדימון למשפחת רובינסון השווייצרית (1960), באתר יוטיוב על הפקת הסרט, באתר יוטיוב צביה בלום, "תכנים פוגעניים": דיסני הגבילה סרטי ילדים, באתר ישראל היום, ‏25/1/2021